Parlement gevra om bewerings oor Malema-lyfwag te ondersoekJulius Malema Foto: Werner Beukes/SAPA Jackson Mthembu, hoofsweep van die ANC, het joernaliste Donderdag tydens ŉ mediakonferensie toegespreek en Dinsdag se chaos in die parlement as “boewery” bestempel. “Wat vir ons nog meer kommerwekkend is, is hoe mense wat glo veiligheidswagte of lyfwagte van agbare Malema is in die parlement ingekom het, wat ŉ ernstige oortreding van die parlement se veiligheidsreëls is,” het Mthembu gesê. “Ons het sedertdien die parlement versoek om ŉ deurtastende ondersoek na hierdie veiligheidsoortreding te doen. Na ons mening kan dit nie toegelaat word nie.” Mthembu het gesê indien die bewerings waar is, is LP’s se lewens in gevaar. “Ons kan nie bekostig om die lewe van ons president en adjunkpresident, ons uitvoerende raad en alle lede van die parlement, ongeag watter partye hulle verteenwoordig, in gevaar te stel nie. Mense wat nie veronderstel is om in die parlement te wees nie en sommer net so die parlement binnekom, stel die lewens van alle LP’s in gevaar.” Nadat vuiste Dinsdag geswaai is tydens die EFF-LP’s se botsing met die veiligheidswagte, het die parlement strafregtelike aanklagte by die polisie aanhangig gemaak. Die EFF hou egter vol hy sal voortgaan met sy pogings om Zuma te verhoed om in die parlement te praat aangesien die party hom nie as ŉ ware president erken nie na aanleiding van die konstitusionele hof se uitspraak oor sy private Nkandla-woning.